**Bezenye Községi Önkormányzat**

SZAKMAI PROGRAM

a 2021. június 1. napjától induló tanyagondnoki szolgálathoz

A szolgáltatás megnevezése: Tanyagondnoki Szolgálat

Fenntartó: Bezenye Községi Önkormányzat

Képviseli: Márkus Erika polgármester

Székhelye: 9223 BEZENYE, Szabadság u. 50.

Elérhetősége: [www.bezenye.hu](http://www.bezenye.hu)

E-mail: polgarmester@bezenye.hu

Bezenye Községi Önkormányzat Képviselő-testülete – a szociális igazgatásról és szociális ellátásokról szóló 1993. évi III. törvény (Sztv.) 60. § (1) – (6) bekezdései, a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet (SZCSM rendelet) 39. § (1) – (9) bekezdései alapján – a település tanyagondnoki szolgáltatásának szakmai programját az alábbiak szerint határozza meg:

A szakmai program Bezenye Községi Önkormányzat közigazgatási területén működő tanyagondnoki szolgáltatásra terjed ki.

1. **rész**

**A tanyagondnoki szolgáltatás célja, feladata**

A tanyagondnoki szolgáltatás célja a hátrányos helyzetű, szolgáltatáshiányos kistelepülések esélyegyenlőségének növelése, az ott élők életfeltételeinek javítása, a közszolgáltatásokhoz való hozzájutás, a faluban élő emberek életminőségének javítása. Ezen fő célok tekintetében Bezenye Községi Önkormányzat a tanyagondnoki szolgálat létrehozásával, működtetésével és fenntartásával a következőket kívánja elérni:

* a település demográfiai, társadalmi hanyatlásának megelőzése
* a település népességmegtartó erejének növelése
* a településrész és a lakosság elszigeteltségének mérséklése
* a lakosság életfeltételének javítása, a településrészen a jobb életminőség elérése
* a közszolgáltatásokhoz való hozzájutás elősegítése, gyermekek óvodába, iskolába szállítása, idősek háziorvoshoz szállítása, a szociális ellátásban az étkeztetés biztosítása
* az önkormányzat által nyújtandó szociális alapellátások kiépítésének és működtetésének elősegítése;
* az esélyegyenlőség feltételeinek megteremtése, javítása.

**Ellátandó tevékenységek, szolgáltatások típusai:**

**1.** A tanyagondnoki szolgáltatás számára meghatározott közvetlen, személyes szolgáltatások közül alapfeladatnak minősül:

a.) a közreműködés

aa.) az étkeztetésben,

ab.) a házi segítségnyújtásban,

ac.) idősek klubjába történő szállításban,

ad.) a közösségi és szociális információk szolgáltatásában,

b.) az egészségügyi ellátáshoz való hozzájutás biztosítása, így

ba.) a háziorvosi rendelésre szállítás,

bb.) az egyéb egészségügyi intézménybe szállítás,

bc.) a gyógyszerkiváltás és a gyógyászati segédeszközökhöz való hozzájutás biztosítása,

c.) az óvodáskorú, iskoláskorú gyermekek szállítása, így

ca.) az óvodába, iskolába szállítás,

cb.) az egyéb gyermekszállítás.

**2.** A tanyagondnoki szolgálat keretében ellátandó kiegészítő feladatnak minősülnek a lakossági szolgáltatások, így

a.) a közösségi, művelődési, sport- és szabadidős tevékenységek szervezése, segítése,

b.) az egyéni hivatalos ügyek intézésének segítése, lakossági igények továbbítása,

c.) beszerzési, javítási feladatok biztosításában,

d.) egyéb személyszállítási feladatokban való közreműködés,

e.) segíti az önkormányzati munkát a levelek, szórólapok kézbesítésével, a hirdetmények közlésével.

**A szolgáltatás igénybevételére jogosultak köre**

A településen életvitelszerűen tartózkodó lakosság, amely szociális körülményei, ezen belül kora, egészségi állapota és egyéb aktuális élethelyzete alapján alkalmilag vagy tartósan jogosulttá válik a tanyagondnoki szolgáltatás igénybevételére. A tanyagondnoki szolgáltatás valamennyi eleme térítésmentes.

**Együttműködés színterei**

* háziorvosi alapellátás
* fogorvosi alapellátás
* védőnői ellátás
* szakorvosi ellátás
* oktatási-nevelési intézmény
* szociális ellátás
* kulturális intézmény

Az együttműködésük révén kölcsönösen tájékoztatják egymást a tanyagondnoki szolgálat szolgáltatásába bevonandó, illetve a már szolgáltatásban részesült személyekről.

1. **rész**

**Az ellátandó célcsoport jellemzői**

Bezenye község Győr-Moson-Sopron megye észak-nyugati csücskében az osztrák-szlovák-magyar hármashatárnál fekvő magyarok, horvátok és szlovákok lakta település.

Bezenye távolsága Mosonmagyaróvártól 11 km, a rajkai országhatártól 6 km.

Bezenye, település első írásos említése 1263-ból származik. Bezenye horvát neve: Bizonja. A település a római kor óta lakott. A falu magyar, horvát és német neve nem csupán lakóinak nemzetiségére utal, hanem jelzi a történelmi múltat is. A honfoglalás után a gyepű védelmére besenyőket telepítettek ide. A később magyarrá vált falut a törökök elpusztították és a Dalmáciából elűzött horvátok találtak itt menedéket. A falu lakói még 1930-ban is zömmel horvátnak vallották magukat. Jelenleg a község lakóinak mintegy 35%-a vallja magát horvát származásúnak. Bezenyének a világháború idején sok áldozata volt, a háborús elesettek emlékét ma is a római katolikus templom falán elhelyezett márványtábla őrzi. A helyi munkavállalási lehetőségek hiánya miatt az aktív korú lakosság nagy része ingázik. Legtöbbjük Mosonmagyaróváron, Rajkán, Dunakilitiben vagy Ausztriában dolgozik.

2020. augusztusi adatok szerint Bezenye község összlakosságának száma: 1593 fő. Bezenye községben az 50 év feletti lakosság száma 629 fő.

###

### Paprét településrész bemutatása

*Bezenyétől 4 kilométer távolságra található Paprét településrész, amely közigazgatásilag Bezenye községhez tartozik. Az ott élő lakosság száma 256 fő, ebből70 év feletti 25 fő, 15 év alatti 23 fő. A* településrészen nincs bolt, patika, ideiglenes engedéllyel rendelkező recept felíró hely működik, amely rossz állapotban van, felújítása nem megoldható, mivel az épület nem az önkormányzat tulajdona*. Az orvosi ellátás Bezenyén biztosítható a papréti lakosság számára is. A gyermekek iskolai, óvodai szállítását, az idősek orvosi ellátását, az idősek számára a gyógyszer beszerzését, a szociális ellátásban az étkeztetés biztosítását a tanyagondnoki szolgálat működésével tudjuk biztosítani.*

A papréti lakosság helyben oktatási-nevelési intézményi ellátást, kereskedelmi szolgáltatást nem tud igénybe venni. A településrészen nincs postai szolgáltatás sem, valamint alapvető élelmiszereket árusító üzlet.

1. **rész**

**A tanyagondnoki szolgálat közvetlen, személyes szolgáltatások körébe tartozó alapfeladatai, nyújtott szolgáltatáselemek**

**Szállítás:** javak, vagy szolgáltatások eljuttatása az igénybe vevőhöz, vagy az igénybe vevő eljuttatása a közszolgáltatásokhoz, szolgáltatások, munkavégzés, közösségi programok, családi kapcsolatok helyszínére, ha szükségleteiből adódóan mindezek más módon nem oldhatók meg.

1. **Közreműködés az étkeztetésben**

 A tanyagondnok kiemelt feladata az igénybe vevők részére a napi egyszeri meleg étel éthordóban történő házhoz szállításában való közreműködés.

1. **Közreműködés az Idősek Klubjába történő szállításban**A tanyagondnok igény szerint a szolgáltatást igénybevevőket elszállítja - hazaszállítja az idősek klubjába.
2. **Közreműködés a közösségi és szociális információk szolgáltatásában**

 A szociális biztonság megteremtéséhez és a helyi közösségi életbe való bekapcsolódáshoz szükséges információk eljuttatása a településrészen lakók számára.

###

### Az egészségügyi ellátáshoz való hozzájutás biztosítása

A feladat 3 fő területet érint: a) a betegek háziorvosi rendelésre, illetve b) egyéb egészségügyi intézménybe szállítását, valamint c) a gyógyszerek kiváltását és a gyógyászati segédeszközökhöz való hozzájutás biztosítása.

A tanyagondnoki szolgálat alapfeladata, hogy a településen élő betegek minél gyorsabban jussanak el a megfelelő orvoshoz, egészségügyi szakellátásra, jussanak gyógyszereikhez.

###

### Az egészségügyi intézményekbe való szállítás előzetes időpont egyeztetés, orvosi beutaló alapján történik.

A gyógyszerkiváltást, a gyógyászati segédeszközök beszerzését az ellátottak és a háziorvos szokásjoga, igénye szerint végzi.
A receptek kiváltása és a gyógyszerek időben történő házhoz szállítása nagy segítség a betegeknek. Figyelni kell arra, hogy a gyógyszerek név szerint kerüljenek külön csomagolásra, az elszámolás pontos legyen, a vásárlást nyugtával kell igazolni.

Ellátottak köre:

Betegek, mozgáskorlátozottak, kismamák, kisgyermekes családok, idősek, akik számára a közlekedés elsősorban egészségi állapotuk, életkoruk, egyéni élethelyzetük és a szociális helyzetük miatt nehézséget okoz.

A feladatellátás rendszeressége: folyamatos

### Óvodáskorú, iskoláskorú gyermekek szállítása

1. ***Óvodába, iskolába szállítás***

A gyermekek biztonságos közlekedése érdekében a tanyagondnoki gépjármű közreműködik a paprét településrészen élő gyermekek intézménybe való be- és visszaszállításában.

A gyermekszállítási feladatok egyik része a tankötelezettség megoldásában történő segítségnyújtás, másik része pedig a gyermekek esélyegyenlőséget biztosító szolgáltatásokhoz való hozzájutásának segítése ( pl. logopédiai és egyéb fejlesztő foglalkozások, sportolási lehetőségek, stb.). Ide tartozik a gyermekek iskolai rendezvényekre, versenyekre, ünnepségekre való szállítása is.

1. ***Egyéb gyermekszállítás***

A gyermekek szabadidős programra, iskolán kívüli rendezvényekre, sport tevékenységekre stb. való szállítása.

A tanyagondnoki gépjárműnek meg kell felelni a gyermekszállítás feltételeinek, rendelkeznie kell a szükséges tárgyi – személyi feltételekkel. A közúti közlekedési szabályoknak megfelelően a gépjárművet a „gyermekszállítás” matricával kell/lehet ellátni.

Ellátottak köre: a tankötelezettségi korba tartozó óvodás, iskolás gyermekek, fiatalok.

A feladatellátás rendszeressége: folyamatos

1. **rész**

**A tanyagondnoki szolgálat közvetlen, személyes szolgáltatásokon belüli kiegészítő feladatai**

A tanyagondnoki szolgálat keretében ellátandó kiegészítő feladatnak minősülnek a lakossági szolgáltatások, így

a.) a közösségi, művelődési, sport- és szabadidős tevékenységek szervezésének segítése,

b.) az egyéni hivatalos ügyek intézésének segítése, lakossági igények továbbítása,

c.) beszerzési, javítási feladatok biztosításában,

d.) egyéb személyszállítási feladatokban való közreműködés,

e.) az önkormányzati feladatok megoldását segítő, közvetett szolgáltatások

1. **A közösségi, művelődési, sport- és szabadidős tevékenységek szervezése, segítése**

A tanyagondnoki szolgálat közreműködik

* a közösségi, művelődési, sport- és szabadidős tevékenységek szervezésének segítése,
* a település közigazgatási határain belül az önkormányzati rendezvényre történő személyszállításban,
* testvértelepülési kapcsolat keretében történő látogatás alkalmával a személyszállításban.

Az önkormányzati rendezvényre történő személyszállítás történhet meghatározott gyülekező helyről, lakóházaktól a rendezvényre és a rendezvényről meghatározott gyülekező helyre, lakóházakhoz.

A feladatot a tanyagondnoki szolgálat a polgármester utasítása alapján látja el.

1. **az egyéni hivatalos ügyek intézésének segítése, lakossági igények továbbítása**

Segítségnyújtás a lakosság hivatalos ügyeinek intézésében, amely történhet a szolgáltatást igénylők adott hivatalokba, intézményekbe történő szállításával, illetve az ügyek szolgáltatást végző által történő elintézésével.

A tanyagondnoki szolgálat a lakosságtól érkező, az Önkormányzatot, a Hivatalt, az Önkormányzat Intézményét érintő egyéni kéréseket, javaslatokat, egyéb információkat az illetékes vezető felé haladéktalanul továbbítja.

1. **beszerzési, javítási feladatok biztosítása**

A beszerzési, javítási feladatokban való közreműködést a tanyagondnoki szolgálat

- az önkormányzat számára az önkormányzati feladatellátáshoz szükséges anyagok beszerzésével,

- az önkormányzat műszaki eszközeinek meghibásodása esetén az eszköz javítását végző szervezethez történő eljuttatásával és visszaszállításával biztosítja.

1. **egyéb személyszállítási feladatokban való közreműködés**
* A hivatali munkához kapcsolódó személyszállításban való közreműködést a tanyagondnoki szolgálat a Hegyeshalmi Közös Önkormányzati Hivatal Jegyzőjének (a továbbiakban: Jegyző) jelzését követően az intézményvezető utasítása alapján végzi olyan esetekben, amikor a tanyagondnoki szolgálat ellátási területéhez tartozó önkormányzat hivatali, képviselő-testületi vagy egyéb hivatalos ügyének intézése érdekében a Hivatal dolgozóinak szállítására van szükség.
* Egyéb személyszállításban való közreműködést a tanyagondnoki szolgálat a polgármester utasítása alapján végezhet, amennyiben az nem ellentétes a szociális igazgatásról és szociális ellátásokról szóló 1993. évi III. törvény 60. §-ában foglaltakkal.
1. **az önkormányzati feladatok megoldását segítő, közvetett szolgáltatások**
* a tanyagondnoki szolgáltatást végző közreműködik azon önkormányzati feladatok megoldásában is, amelyeknek ugyancsak célja a falu lakosságának minél jobb ellátása,
* közreműködik az önkormányzati, hivatali levelek, szórólapok kézbesítésévben, hirdetmények kihelyezésében, az önkormányzati információk közvetítésében a lakosság részére,
* a tanyagondnoki szolgálat közreműködik a lakosság közérdekű, önkormányzati információkkal történő ellátásában.

1. **rész**

##### Az ellátás igénybevételének módja

##### A szolgáltatás igénybevételi szándékának jelzése: A szolgáltatással ellátott településrész lakosságát értesíteni kell a lehetőségekről. A lakosok szolgáltatás iránti igényeiket a tanyagondnoknál, a családgondozónál, a polgármesternél vagy az Önkormányzati Hivatalnál személyesen, telefonon. írásban és elektronikus levélben jelezhetik.

A tanyagondnoki szolgáltatásra igényt tartó személy a településen belüli szolgáltatási igényét minimum 2 munkanappal előtt bejelentheti és egyeztetheti, a településen kívüli szolgáltatási igényét pedig 3 munkanappal előbb kell bejelentenie és egyeztetnie. A feladatellátás egyrészt a bejelentés sorrendjétől, másrészt a bejelentett probléma fontosságától függ.

A tanyagondnoki szolgáltatás során az igények teljesítésének mérlegelésekor ügyelni kell arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembe vételével kell dönteni.

A tanyagondnoki szolgáltatás jogszabályban meghatározott szolgáltatásainak igénybevétele térítésmentes.

**A tanyagondnoki szolgáltatásról szóló tájékoztatás helyi módja**

A tanyagondnoki szolgáltatásokról szóló tájékoztatást a helyben szokásos módon kell közzétenni:

1. hirdetményben a település hirdetőtábláin,
2. szórólapokon,
3. önkormányzat honlapja
4. személyesen

A szolgáltatásokkal és a felmerülő problémákkal kapcsolatban tájékoztatást a polgármester, valamint munkaidejében a tanyagondnoki szolgáltatást végző, illetve a polgármesteri hivatal dolgozói adnak. A tájékoztatás alapja a szakmai program, illetve a tanyagondnoki szolgálatról szóló önkormányzati rendelet.

**A kapcsolattartás lehetséges módjai:**

*Személyesen:* a tanyagondnoki szolgálattal való kapcsolattartásra az esetek többségében az igénybevételkor kerül sor. Az igénybevétel dokumentálása az adott szolgáltatás elvégzésének elismerését igazoló szolgáltatásnaplónak az igénybevevő részéről történő aláírásával történhet.

*Írásban:* rendszeres ellátási igényét, észrevételeit és esetleges panaszait az ellátottak írásban is jelezhetik a szolgáltatást végzőnek.

*Telefonon:* a tanyagondnok számára biztosítani kell a telefonon történő mobil elérhetőséget, hogy az igénybevevők távollétében is jelezni tudják számára szükségleteiket.

1. **rész**

**Az ellátottak és a szociális gondoskodást végző személyek jogainak védelmével kapcsolatos szabályok**

**Az ellátottak jogainak biztosítása a tanyagondnoki szolgálat működése során**

A tanyagondnoki szolgáltatást igénybe vevőnek joga van szociális helyzetére, egészségi és mentális állapotának megfelelő, és a szolgáltatás által nyújtható teljes körű ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.

A szociális szolgáltatások biztosítása során az egyenlő bánásmód követelményét be kell tartani.

A tanyagondnok a szolgálat által biztosított szolgáltatást olyan módon végzi, hogy figyelemmel legyen az ellátást igénybe vevőket megillető alkotmányos alapjogok maradéktalan és teljes körű tiszteletben tartására, különös figyelemmel az élethez, emberi méltósághoz, a testi épséghez, valamint a testi-lelki egészséghez való jogra.

Gyermekkorú személy esetén különös figyelmet kell fordítani a gyermeket megillető jogok biztosítására úgy, mint a testi, értelmi, érzelmi és erkölcsi fejlődését, jólétét biztosító saját családi környezetében történő nevelkedéshez.

A gyermeknek joga van a szabad véleménynyilvánításhoz, és ahhoz, hogy tájékoztatást kapjon jogairól, jogai érvényesítésének lehetőségeiről, továbbá ahhoz, hogy a személyét és vagyonát érintő minden kérdésben közvetlenül vagy más módon meghallgassák, és véleményét korára, egészségi állapotára és fejlettségi szintjére tekintettel figyelembe vegyék.

Az ellátást igénybe vevőnek joga van a szolgáltatás működésével kapcsolatos legfontosabb adatok megismeréséhez.

Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem, különös tekintettel, az egészségi állapotával, személyes körülményeivel, jövedelmi viszonyaival, szociális helyzetével kapcsolatos információkra.

Panasszal a fenntartó felé írásban beadott kérelemmel lehet fordulni, és a területileg illetékes ellátottjogi képviselőhöz.

**A tanyagondnoki szolgáltatást végző jogai, kötelezettségei**

A tanyagondnok ellátja a szolgálat működésével kapcsolatos teendőket, gondoskodik a tanyagondnoki gépjármű szervizeltetéséről, tisztításáról, téli-nyári abroncsainak cseréltetéséről és a szolgálat zavartalan működéséhez szükséges egyéb teendők ellátásáról.

A tanyagondnok a rábízott gépjárműért felelősséget vállal, azt a helyettesítés rendjében foglaltaknak megfelelően adhatja át használatra. Az átadás-átvételt dokumentálni kell.

A tanyagondnoki szolgáltatást végző személy által ellátandó feladatokat munkaköri leírás tartalmazza.

A tanyagondnoki szolgáltatást végző közalkalmazotti jogviszonyban foglalkoztatott munkavállaló számára biztosítani kell, hogy a munkavégzéshez kapcsolódó megbecsülést megkapja, tiszteletben tartsák emberi méltóságát és személyiségi jogait, munkáját elismerjék, valamint a fenntartó megfelelő munkavégzési körülményeket biztosítson számára.

A tanyagondnok jogszabályban előírt munkaruha-juttatásban részesül.

A munkavállaló munkakörében – esetlegesen – történő felelősségre vonása csak a fentiekkel arányosítható.

A tanyagondnok jogosult munkavállalói jogainak érvényesítésére a Közalkalmazottak jogállásáról szóló törvény alapján.

1. **rész**

**Egyéb – a tanyagondnoki szolgálat fenntartásával kapcsolatos - előírások**

**Személyi feltételek**

Az önkormányzat a tanyagondnok szolgálat ellátásához megfelelő kategóriájú jogosítvánnyal rendelkező 1 fő közalkalmazottat alkalmaz.

A közalkalmazott munkaköre: tanyagondnok, közvetlen felettese a polgármester.

A tanyagondnok köteles elvégezni a fenntartó által finanszírozott, munkakör betöltéséhez szükséges tanyagondnoki alapképzést, és a kötelező továbbképzéseken részt venni.

A tanyagondnok köteles a szociális szolgáltatást végző munkatársakra vonatkozó etikai szabályokat betartani.

**Helyettesítés**

A fenntartó a tanyagondnok távolléte esetén is köteles a feladatot képzett munkaerővel ellátni az adott évben előírt munkaórák teljes mennyiségében.

A helyettesítés megoldható:

– Akkreditált képzésen tanúsítványt szerzett helyettes tanyagondnokkal vagy

– a földrajzilag elérhető legközelebbi településsel kötött együttműködés alapján az ott dolgozó tanyagondnok igénybevételével, illetve

– a tanyagondnoki alapképzésnél magasabb iskolai végzettséggel rendelkező szociális/humán képesítéssel rendelkező személy feladatellátásával.

**Tárgyi feltételek**

A feladat elvégzéséhez szükséges gépjármű az Önkormányzat tulajdonában van.

Típusa: MB TRAPO VITO 116 CDI tourer PRO típusú jármű

A tanyagondnoki szolgáltatást végző köteles a gépkocsit rendben, tisztán tartani, a szervizigényt figyelemmel kísérni (km-óraállás).

A tanyagondnoki szolgáltatást végző tevékenységének, a szolgáltatások igénybevételének dokumentálására az előírt és erre a célra rendszeresített formanyomtatványt használja.

A tanyagondnok jogosult a szolgáltatásokkal kapcsolatos iratokba betekinteni és a tanyagondnoki gépjármű mellett a feladatellátásához szükséges, egyéb, a szolgáltatást fenntartó rendelkezésére álló eszközöket is használni. (számítógép, internet, telefon, stb.)

A tanyagondnok tevékenységének, a szolgáltatások igénybevételének dokumentálására a hatályos jogszabályok által előírt tevékenységnaplót használ.

1. **rész**

**Összegzés – várható eredmények**

A tanyagondnoki szolgálat által csökkenthetők Paprét településrész elhelyezkedéséből adódó hátrányok. A szolgáltatás keretében megvalósuló, szinte mindenre kiterjedő segítségnyújtás, a lakossággal való bizalmi viszony kialakulása és erősítése hatékonyan és magasabb színvonalon működteti a szociális ellátórendszer.

Különösen és kiemelten a nyugdíjasok és a rászorulók igénylik a szolgáltatást, hiszen néhány egyedül élő, idős személy számára szinte az egyetlen kapcsolatot jelenti a külvilággal.

A gépjármű használatával lehetővé válik, hogy szorosabb társadalmi és szakmai kapcsolat alakuljon ki a térségi társulás által igénybe vehető szociális alap- és szakosított ellátást nyújtó intézményekkel.

Az egészségügyi ellátás tekintetében jelentkező gondokat is hatékonyan orvosolja a szolgálat.

A tanyagondnoki szolgáltatás működtetése a lakosság számára hasznos és szükséges szolgáltatásokat láthat el: az óvodás korúaktól egészen a nyugdíjas rétegig, szinte a lakosság minden korosztályát érintve segítséget nyújthat az oktatási, kulturális, egészségügyi és kommunális, stb. feladatok megoldásában egyaránt.

A szakmai program 2021. június 1. napjától kezdődően lép hatályba.

Bezenye, 2021. március 10.

 Márkus Erika polgármester

**Záradék:**

Bezenye Község Polgármestere a 9/2021.(III.10.) határozatával a szervezeti és működési szabályzatot jóváhagyta.

 dr. Gáli Péter

 jegyző